"ร้านส้มตำไดโนเสาร์" ส้มตำ อาหารอีสาน ร้านลึกลับ ในสัตหีบ !!

ร้านส้มตำ อาหารอีสาน อีกหนึ่งร้านในหลายๆ ร้านในย่านสัตหีบ ร้านนี้เป็นร้านที่ตั้งอยู่ค่อนข้างลึกลับในซอย การเดินทางมาที่ร้านต้องยอมรับจริงๆ ว่านั่งรถมาแบบงงๆ (มีคนพามาครับ) แต่เมื่อลองดูจากแผนที่ในวงในก็ตรงครับ ดังนั้นการมาที่ร้านให้เปิดแผนที่จากวงในได้เลย ต้วร้านเป็นลักษณะเหมือนสวนอาหาร บ้านเอามาดัดแปลงเป็นร้านอาหาร การบริการและความสะอาดของทางร้านธรรมดา รายการอาหารของทางร้านเป็นอาหารอีสานเสียเป็นส่วนใหญ่ วันนี้ได้ลองสั่งดังนี้

1. หมกหมู หมูสับปรุงด้วยเครื่องปรุง เอามาปั่นเป็นก้อน จากนั้นเอามานึ่งเป็นหมก ตัวเนื้อหมูเมื่อนึ่งมาสุกจะค่อนข้างแข็งไม่นุ่ม รสชาติเค็ม หวาน เผ็ดจากเมล็ดพริก ใช้ได้
2. ไก่ทอด ไก่ชิ้น เอามาหมักเครื่องปรุงสูตรทางร้าน ทอดจนเหลืองกรอบ ทานคู่กับน้ำจิ้มหวานๆ อร่อยมากๆ จนสั่งเพิ่ม
3. ต้มแซบกระดูกหมู กระดูกหมู เอามาต้มแซบจนเปื่อย ทานได้ง่ายๆ รสชาติตัวต้มแซบ ค่อนช้างแซบ แต่ก็ไม่จัดจ้านเท่าที่ควร ใช้ได้ครับ
4. หมูแดดเดียว หมูหั่นชิ้นหมักเครื่องปรุง เอาไปตากแดดเดียว แล้วเอามาทอดจนสุกเสิร์ฟมาพร้อมกับน้ำจิ้ม ซอสพริก ทานเล่นๆ อร่อยครับ
5. ลาบหมู หมูสับ ตับหมู เอามาทำลาบ ใส่เครื่องแบบครบๆ ทางร้านปรุงมาไม่ค่อยแซบรสชาติกลางๆ 

โดยรวม ร้านนี้เป็นร้านอาหารอีสานทางเลือกร้านหนึ่งในย่านสัตหีบ การบริการและความสะอาดธรรมดา ราคาเหมาะสม รสชาติอาหารใช้ได้ เพื่อนๆ ผ่านมาลองมาทานกันนะครับ !!